รองนายกรัฐมนตรีและรัฐมนตรีว่าการกระทรวงกลาโหม กำชับดูแลเฝ้าระวังการฝึกของทหารและตำรวจ รวมทั้งสุขภาพประชาชน ที่อาจได้รับผลกระทบจากสภาพอากาศร้อนจัดอย่างใกล้ชิด
พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กำชับทุกเหล่าทัพและสำนักงานตำรวจแห่งชาติ ให้ความสำคัญในการกำกับดูแลกวดขันการฝึกทุกระดับของทหารและตำรวจ ในสภาพอากาศที่ร้อนจัดและอุณหภูมิที่สูงขึ้นในปัจจุบันอย่างใกล้ชิด เพื่อไม่ให้เกิดปัญหาจากโรคลมร้อน ( Heat Stroke )         ย้ำทั้งหน่วยฝึกและหน่วยรับการฝึก ให้ความสำคัญในการปฏิบัติตามคำแนะนำทางการแพทย์ ในการป้องกัน เฝ้าระวังและการปฐมพยาบาลการบาดเจ็บจากความร้อนอย่างเคร่งครัด โดยเฉพาะการฝึกทหารใหม่ ที่จะมีขึ้นตั้งแต่ต้นเดือนพฤษภาคม จำเป็นต้องเตรียมความพร้อม รวมทั้งทำความเข้าใจร่วมกันทั้งผู้ฝึกและผู้รับการฝึกในการปรับตัวให้ครอบคลุมทั้งปัจจัยสภาพแวดล้อม การออกกำลังกาย และปัจจัยส่วนบุคคลในกลุ่มที่มีความเสี่ยง เพื่อให้เกิดความปลอดภัย ไม่มีเหตุของการบาดเจ็บและเหตุเสียชีวิต        พร้อมกันนี้ ยังขอให้สถานพยาบาลของกองทัพทั่วประเทศ เตรียมความพร้อมสนับสนุนการปฐมพยาบาลและรักษาพยาบาลกับประชาชนที่ได้รับผลกระทบจากโรคลมร้อนในชุมชนโดยรอบ พร้อมทั้งจัดหน่วยแพทย์เคลื่อนที่ออกให้คำแนะนำและบริการประชาชน เพื่อป้องกันและเฝ้าระวังสุขภาพประชาชน จากปัญหาสภาพอากาศร้อนจัดที่เกิดขึ้น